32003R0046
L 007/61
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 46/2003 НА КОМИСИЯТА
от 10 януари 2003 година
за изменение на стандартите за търговия с пресни плодове и зеленчуци по отношение на смесите от пресни плодове и зеленчуци от различни видове в една и съща търговска опаковка
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 545/2002 (2), и по-специално член 2, параграф 2 от него,
като има предвид, че:
(1)
В съответствие с член 3 от Регламент (ЕО) № 2200/96 пресните плодове и зеленчуци, за които са приети стандарти за търговия в съответствие с член 2 от същия регламент, могат да бъдат пускани в продажба, продавани, доставяни или пускани на пазара само ако съответстват на тези стандарти. Всички тези стандарти предвиждат продуктите, съдържащи се в една и съща опаковка да бъдат еднородни по отношение на техния вид.
(2)
Предлагането на опаковки, предназначени за потребителя, съдържащи различни видове пресни плодове и зеленчуци, се среща все по-често на пазара и позволява да се отговори на търсенето на някои потребители. Следователно е необходимо да се изменят всички стандарти за търговия с пресни плодове и зеленчуци, за да се разреши тази практика при условията на Регламент (ЕО) № 48/2003 на Комисията от 10 януари 2003 г. относно определяне на правилата за смесите от пресни плодове и зеленчуци от различни видове в една и съща търговска опаковка (3).
(3)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
В приложението, дял V (Разпоредби относно търговския вид), точка А (Еднородност), към регламентите, посочени в приложението към настоящия регламент, се добавя следният параграф:
„Чрез дерогация от предходните разпоредби в настоящата точка продуктите, обхванати от настоящия регламент, могат да бъдат смесвани в търговски опаковки с нетно тегло, по-малко от три килограма, с пресни плодове и зеленчуци от различни видове, при условията, предвидени в Регламент (ЕО) № 48/2003 на Комисията (4).
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 януари 2003 година.